ধর্ষণের ফলে জন্ম নেওয়া শিশুর জন্মদাতা বাবার সম্পত্তির উপর অধিকার রয়েছে বলে মনে করে ইলাহাবাদ হাইকোর্ট। তবে আদালত এই ধরনের ঘটনায় সামাজিক জটিলতা এড়াতে নির্দিষ্ট আইন আনার পরামর্শ দিয়েছে। 
যৌন নির্যাতিতা এক কিশোরীর আর্জির ভিত্তিতে বিচারপতি শাবিহুল হাসনাইন এবং বিচারপতি ডি কে উপাধ্যায়কে নিয়ে গঠিত লখনউ বেঞ্চ গতকাল এই রায় দিয়েছে। এ বছরের গোড়ার দিকে দরিদ্র পরিবারের ওই কিশোরী ধর্ষিতা হয় বলে অভিযোগ। সম্প্রতি সে এক কন্যাসন্তানের জন্ম দিয়েছে এবং তাকে দত্তক দিতে চায়। বেঞ্চের অভিমত, এক্ষেত্রে শিশুকে ধর্ষকের বিবাহবর্হিভূত সন্তান হিসাবে ধরা হবে। তবে দত্তক দিলে ওই শিশুর জন্মদাতা বাবার সম্পত্তির উপর অধিকার থাকবে না। হাইকোর্ট জানিয়েছে, ধর্ষণের ফলে জন্ম নেওয়া শিশুর ক্ষেত্রে জন্মদাতা মা-বাবার স্বেচ্ছায় বা ইচ্ছার বিরুদ্ধে শারীরিক সম্পর্ক হয়েছিল কি না, তা অপ্রাসঙ্গিক। 
সন্তান জন্মদাতা মা-বাবার সম্পত্তির উত্তরাধিকারী হন আইন বা সামাজিক প্রথা অনুযায়ী। উত্তরাধিকারের নীতি নির্ধারণ করা আদালতের পক্ষে সম্ভব নয়। বেঞ্চের একাধিক যুক্তির অন্যতম— এই মামলায় সন্তান সম্পত্তি পেলে অভিযুক্ত তার উপর অধিকার ফলানোর চেষ্টা করতে পারে। তাছাড়া অভিযুক্তের বিচার শুরু না হওয়ায় সে এই ধরনের নির্দেশ নিজের পক্ষেও ব্যবহার করতে পারে। তাই বিচারপতিরা বিষয়টি দেশের আইনসভার উপরেই ছেড়ে দিচ্ছেন যাতে প্রয়োজনীয় আইন আনা হয়। 
আদালত ওই কিশোরীকে আর্থিক সাহায্য দিতে নির্দেশ দিয়েছে উত্তরপ্রদেশ সরকারকে। রাজ্য সরকার আগেই তিন লক্ষ টাকা দিয়েছিল। আদালতের নির্দেশ, আরও ১০ লক্ষ টাকা দিতে হবে যা নির্যাতিতার ২১ বছর হওয়া পর্যন্ত কোনও রাষ্ট্রায়ত্ত ব্যাঙ্কে জমা থাকবে। একই সঙ্গে ওই কিশোরীর পড়াশোনা এবং পরে তার চাকরিরও বন্দোবস্ত করতে হবে রাজ্য সরকারকে। শিশুটি এখন হাসপাতালে। তাকে কোনও শিশুবিকাশ কেন্দ্রে দত্তকের জন্য পাঠানো হবে। প্রসঙ্গত, গর্ভপাত করানোর নির্দিষ্ট সময় ২১ সপ্তাহ পার হওয়ার পর নির্যাতিতা এবং তার পরিবার বুঝতে পারে সে সন্তানসম্ভবা। তাই চিকিৎসকদের পরামর্শ অনুযায়ী তখন গর্ভপাত করানো যায়নি।